
Nunat Avannarliit suleqatigiinnerat

Nunat Avannarliit suleqatigiinnerat tassaavoq nunarsuarmi nunap ilaani suleqatigeeriaatsit annerpaat ilaat. Suleqatigiinnermi ilaapput Danmark, Finland, Island, Norge aamma Sverige, kiisalu Savalimmiut, Kalaallit Nunaat aamma Åland. Nunat Avannarliit suleqatigiinnerat naalakkersuinikkut, aningaasaqarnikkut kultureqanikkullu tunngaveqarpoq, tassaallunilu Europami aamma nunat tamalaani suleqatigiinnermi pingaarutilittut ilaasoq.

Nunat Avannarlerni ataatsimoornerup Europami nukittuumi Nunat Avannarliit nukittooq sulissutigaa. Nunat Avannarliit suleqatigiinnerisa silarsuarmi avatangiisimi nunat avannarliit nunallu ilaani soqutigisarisat naleqartitallu nukittorsarnissaat kissaatigaat. Nunat akornanni ataatsimoorussatut naleqartitat tassaapput nunarsuarmi nunap ilaani nutaaliornerpaatut unammillersinnaalluarnerpaatullu Nunat Avannarliit inissisimaffigisaannik nukit-torsaaqataasut. Nunani Avannarlerni Ministerit Siunnersuisooqatigiit.

Aallaqqaasiut

Kunngeqarfik Danmark isorartuvoq. Uagutsinni nassaassaapput Nunat Avannarliit avannarlersaa, kujallersaa killersaalu. Nunat Avannarliit uagullu ataatsimut pingaartitavut kinaassutsitsinnullu pingaarutillit ilaapput.

Danmarkip, Kalaallit Nunaata Savalimmiullu ataatsimut siulittaasuutitaqarneranni Avannaani nuannarilluakkatsinni Nunat Avannarliit nukittorsarnissaat sulissutigineqassaaq. Nunat avannarliit tassaassapput sumiiffiit nunarsuarmi piujuartitsinerpaat akuutitsilluarnerpaallu, tamannalu anguniakkani nutaani piviusunngortinniagassaq. Uagutsinnut, Nuna Avannarlernut nunarsuarmullu pingaaruteqarpoq Nunat Avannarliit ataatsimoorlutillu nukittuppata. Ilummut avammullu isigaluni.

Unammilligassatta annerpaat ilagaat silap pissusaata allanngoriartornera ernumanartoq. Qanoq iliuuseqartoqarnissaa pisariaqarpoq, tassanilu nunat avannarliit siuttuusariaqarput. Silaannaap pissusaanut immikkut ilisimasaqarpugut, taamaattumillu sammivissamik tikkuussinissatsinnut immikkut pisussaaffeqarpugut. Tamanna ineriartorteqqissavarput, tigussaasunik silatusaartumillu aalajangersimasunik assersuuteqarnikkut, taamaalilluta atuilluarnikkut aningaasaqarnikkullu ineriartortitsineq periarfissillugu, taamaaliornitsigullu nunat allat malinnaalernissaannut isumassarsisitsilluta.

Nunat Avannarliit nunarsuarmi siunissami attassiinnarsinnaanermik ingerlatsivimmiilernissaat kinguaatsinnut qulakkiissavarput. Inuiaqatigiit aaqqissuusaaneranni nunagisatsinnilu ataatsimut pingaartitatsinnik patajaatsunik nukittuunik peqarpugut. Nunat Avannarliit nunarsuarmi inuit pilluarnerpaat akornaniipput,inuiaqatigiinni imminut iluaquserniarluni peqquserlunnginnerpaajullutik, inuunermilu pitsaanerpaamik atugaqarlutik. Avatangiisinut, pinngortitamut silallu pissusaanut, naligiisitaanermut, nutaaliorusussuseqarnikkut inuulluataarnermullu qaffasissumik inissisimallutik.

Suliaqarfinni taakkunani Nunat Avannarliit nunarsuarmi siuarsimanerpaajuassammata, siunissamullu unammilligassat takusinnaasariaqarpavut. Tamanna pitsaanerpaamik anguneqassappat suleqatigiittoqartariaqarpoq. Taamaattumik s ataatsimut siulittaasuuffeqarnissatsinni qulequtarput tassaavoq ”Siunissami aaqqiissutissat ataatsimoorullugit”.

Siulittaasuuffimmi pilersaarut

Danmarkip siulittaasuuffeqarnermini suliassat siulliit ilagaat Nunani Avannarlerni Ministerit Siunnersuisoqatigiivisa nutaatut takorluugaasa atuutilersinneqarnissaat ”Nunat Avannarliit tassaassapput nunat nunarsuarmi piujuaannartitsinerpaat akuutitsilluarnerpaallu”. Anguniakkat nunani avannarlerni suleqatigiinnissamut angusaqarluarusunneq pisariaqartippaa, ukiunilu aggersuni Nunani Avannarlerni mingutsitsinnginneq, unammillersinnaaneq attassilluarsinnaanerlu suleqatigiinnissamut periusissiat pingasut pingaarnersiukkani ersarissumik siunnerfeqalersissavai.

Nunani Avannarlerni Ministerit Siunnersuisoqatigiivisa nutaatut anguniagassat periusissiallu pingaarnersiugaasa suleqatigiinnissaq ukkatarisussanngortippaat, taamaalilluni suliassat pingaarnerit pillugit missingersuusiornikkut tunaartaqarniassammat. Ilutigaluguttaaq sulinerup angusaqarusussusilimmik ingerlanneqassaaq, taamaalilluni innuttaasunit, suliffeqarfinnut oqartussaasunullu Nunani Avannarlerni Ministerit Siunnersuisoqatigiivisa sulinerminni angusaat sukkut iluaqutaasinnaanersut ersersikkumallugu. FN-ip nunarsuarmi anguniagai Nunani Avannarlerni Ministerit Siunnersuisoqatigiivisa sulinerannut, danskillu siulittaasuutitaqarnerini tamanna aamma qitiulluinnassaaq.

Danskit 2020-mi siulittaasuuffeqarnissaanni periusissiatigut pingaarnersiukkat pingasut suut suliaqarfiit akimorlugit ukkatarisassatut naatsorsuutigineqartut quppernerni tulliuttuni nassuiarneqarput. Ukkatarisat taakku saniatigut siulittaasuuffeqarnerup nalaani suleqatigiiffiusinnaasuni arlalinni assigiinngitsunik suliaqartitsisoqartassaaq.

Nunat Avannarliit mingutitsinngitsut

Mingutsitsinngitsumik eqqartuinermi nunat avannarliit tamarmik immikkut ilaatigut siuarsimasorujussuupput, nunat avannarliillu ataatsimut innaallagissamik niueqatigiinnerat annertuumik isumassarsiorfissatsialaavoq, tassuuna ataavartunik nukissiuuteqarnermi siuarsaaniarnermi suleqatigiinnerup qanoq pingaaruteqassusia ersersinneqarmat. Siulittaasuuffeqarnermi mingutsitsinngitsumik suliaq ingerlateqqinneqassaaq, aammattaarlu Nunat Avannarliit avatangiisinut, pinngortitamut silaannaallu pissusianut suleqatigiinnerat nukittorsarneqassaaq, nunallu avannarliit mingutsitsinngitsumik aningaasatigullu kaaviiaartitsinermi, taamatullu maanna Nunat Avannarliit ataatsimut silap pissusaanut suliaasut nukittorsarneqassapput. Uumasoqatigiit assigiinngiiaartut pillugit FN-ip Kunming, Kinami ataatsimeersuartitsinerat pingaarutilimmik pisoqarfiusussaavoq, tassani nunarsuarmi avatangiisinut anguniakkat nutaat akuersissutigineqassammata.

Nunatut mingutsitsinngitsutut Nunat Avannarliit immikkuullarissumik akisussaaffeqarlutillu soqutigisaqarput nunat nunarsuarmi allaniittut isumassarsiortissallugit ikiussallugillu avatangiisimik, pinngortitamik silaannaallu pissusiata ilungersunartumik iliuuseqarfigineqarnerisa apparsarnissaat eqqarsaatigalugu, tassani uumasoqatigiit assigiinngiiaarnerat pitsanngorsaavigineqarnissaallu, taamaalillunilu Nunat Avannarliit avatangiisinut silaannaallu pissusaanut iliuuseqarfigineratalu salliutinneqarnissaa qulakkeerniarneqassaaq. Ilutigalugu Nunat Avannarliit Ministeriisa Siunnersuisoqatigiivisa sulinera sulianut annertunerusumik tunaartaqartilerneqassapput, taamaalilluni nunat iluminni piujuaannartitsinissamut aammalu avatangiisit silallu pissusaanut politikkerineqartussat nutaat ineriartortinnissaannut tapertaasinnaaqqullugit. Taamaattumik oqaluuserisami tassani sukkanerusumik ingerlanissamut immitsinnut patajaallisassaagut, tamannaavormi aamma nunani avannarlerni nunarsuarmut saqqumilaarnermi sakkugisarput. Anguniakkat nutaat periusissiallu suliarineqarsimasut 2018-imeersoq avatangiisinut silaannaallu pissusaanut tunngasut aammalu 2017-imeersoq nukissiuuteqarnermut suliat suliniarnermi aallaavittut ingerlatilereerput. Imaani eqqakkat plastikkit allallu eqqakkat eqqarsaatigalugit Nunat Avannarliit nunarsuaq tamaat sinnerlugu anguniagaqarpoq, aammalu februar 2021-mi nunarsuaq tamakkerlugu FN-ip Avatangiisit pillugit tallimassaannik ataatsimiitsitsinerani (UNEA5) nunarsuarmi plastikkit atugaanerisa appartinniarnissaannut isumaqatigiissutissiornissamut suliaqarneq ingerlappaat.

Tigussaasumik suliaqarnissatsinni ilaatigut Nunat Avannarliit innaallagissamik nioqqutissiornerata inerisarnissaa, aammalu ataavartumik nukissiutinit innaallagiaq sinneqartoorut ikummatissatut, inuussutissarsiortut ataavartumik atuinissaannut iluaqutissatut, Helsinkimi isumaqatigiissut karbonit atuinerup nalimmassarnissaanut tunngasup ingerlateqqinnissaanut, FN-imi generalsekretærip september 2019-imi silaannaap allanngoriartornera pillugu ataatsimeersuartitsineranit malitseqartitsineq, angallassineq attassisinnaanermik aallaavillit ukkataralugulu nukittorsarnissaa, uumasut assigiinngiiaarnerannut UNEAS-ip ataatsimeersuarnera taamatullu umiarsuakkut takornariaqarnermi avatangiisit pillugit avannaamioqatigiit suleqatigiillutik suliniutaasa qulakkeernissaa. Naggataatigut ukiuni pingasuni siulittaasuuffimmi suliniutit aallartinneqassapput, tassani nunat tikikkuminaannerusutut siunissami nukissiuuteqarnikkut aaqqiissutissanik Savalimmiut misiligutitut ingerlanneqassaaq.


Nunat Avannarliit unammillersinnaasut

Nunani avannarlerni mingutsitsinngitsumik tunngaveqartumik ilisimasat, nutaaliornerit, nikeriataarsinnaanerit digitaliusumillu akulerutsitsineq Nunat Avannarliit Ministeriisa Siunnersuisoqatigiiffiata anguniagarivai.

Nunarsuarmi suut tamarmik aallartiffeqarlutillu naggateqarnissaannit atoreersimasanik atueqqinnissamik eqqarsartariaatsimut ikaarsaarneq mingutsitsinngitsumik ineriartornermut annertusaanermi, Parisimi1 isumaqatigiissutip isumannaarnissaanut FN-illu nunarsuarmioqatigiinnut anguniagaasa piviusunngortinnissaanut pingaarnertut tapertaavoq. Atorluaaqqinnissamik aamma silap pissusianik innarliinnginnissamik suliniutilinnik siunertaqartut nunarsuarmi aningaasarsiorfissat periarfissaattut annertusiartupiloorput. Nunani avannarlerni aningaasaqarnermut tunngatillugu atorluaaqqinnissamut nuukkiartorneq annertuumik ukkatarineqarpoq, kiisalu Nunat Avannarliit atortorissaarusiaat attassisinnaanissarlu siunertaralugu suliffeqarfiit ilusilersugaanerat immikkuullarilluinnartuusoq nunarsuarmioqatigiit takusinnaalersimavaat.

Nunat Avannarliit killeqanngiusattutut misigisassaavoq, ikkarlunnit avasinnerpaanit angerlarsimaffimmi niuerneq annertooq innuttaasunut suliffeqarfinnullu tunngasut ilanngullugit. Inuiaqatigiit aaqqissugaanerat sanilliukkuminartoq, niueqatigiinneq oqaluttuarisaanikkut-, kulturikkutoqaatsitigullu ataatsimoorussinerput inuiaqatigiit politikkillu ineriartortinnissaanut oqalliffissaqqissuupput, taamaalilluta annertuumik tassaniittussamillu unammillersinnaasunik ineriartortitsisinnaalluta. Ataatsimut ilisimatusaqatigiinneq, nutaaliorneq aningaasaliisarnerlu tamatuminnga qulakkeerinninnissamut pisariaqartinneqarpoq.

Digitalinngortitsineq unammillersinnaanermi qitiusumik inissisimavoq, tassuunalu Nunat Avannarliit akulerutsitsinerunissaannut periarfissiissaaq. Tamanna suliniummi Nordic Smart Governmentimi suliffeqarfiit mikisut akunnattullu ulluinnarni oqinnerusumik, pingaartumik pisortanut nalunaarusiornermi ingerlanissaannut periarfissiisoq ersarissumik takuneqarsinnaavoq, taamatullu niuerutigineqarsinnaasunik nutaanik ammaassisuulluni, piffissamilu eqqortumi aningaasatigut paasissutissaatitik takusassiarinerisigut periarfissaqarlualerlutik. Aammali digitalinngortitsineq neriulersitsillunilu naatsorsuuteqalersitsivoq aporfiusarsimasut arlallit piuneerutinneqarnissaannut, ajornartorsiutaasarsimasullu nunani avannarlerni tamani innuttaasunit tamanit takuneqarsinnaasunik atorneqarsinnaasunillu sullissivittaarnikkut iluarsiivigineqarnissaat neriuutigineqarpoq.

Nunat Avannarliit nunarsuarmioqatigiinni annertuumik ilisimaneqaateqarpoq, tassuunalu nunani avannarlerni suliffeqarfinnut avammut nioqqutissiorniarnikkut tapertaalluarsinnaalluni. Takornariat amerliartuinnartut nunanut avannarlernukartalerput, tassanilu nikerartiternerit assigiinngitsut neqeroorutigineqarsinnaapput, avatangiisit kusanartut, oqaluttuarisaaneq, illoqarfiit nutaaliat atuilluarnissamik aallaavillit sumiiffimmik takorusulersitsisuupput. Tassunga atatillugu takornarissat ungasissorsuarmeersut nunani avannarlerni najugalinnit nunanut avannarlernut takornariartunit amerlanerujussuit takornariartarput, angalaqatigiillu nunat avannarliit ataatsimut angalaffissatut toqqartarpaat. Tassuuna ataatsimut suleqatigiiffiusinnaasut inissimaffigaat, tassani takornariaqarnermut periusissiaq 2019-imit 2023-mut, minnerunngitsumillu attanneqarsinnaasumik takornariaqarneq eqqarsaatigalugu aammalu avannaata takornariarfissatut orninneqarsinnaaneranut niuerfinnut ungasissunut ataatsimut nittarsaassinissaq periarfissippaa.

Avannaani mingutsitsinngitsumik ineriartortitsinissaq nukittorsarneqassaaq, tassani avannaani kaajallaasitamik aningaasaqarneq suleqatigiissutiginissaata suliniutigineqarneratigut pissaaq. Siulittaasuuffeqarnitsinni aamma nuttarsinnaaneq suliaqarfigineqassaaq aammalu nunani avannarlerni suliffissaasinnaasut nutaat siunissamullu qulakkeerinninneq sinaakkuserlugu suleqatigiissutigineqassaaq, tassanilu siunissami sulinermik inuussutissarsiuteqarnermut suliniut naammassineqassaaq. Nunani avannarlerni digitalikkut suleqatigiinnermi aaqqiissutissat, pingaartumik killeqanngitsumik nuttarsinnaanermut tunngasut nammineq suliarisinnaasat nunani avannarlerni suleqatigiissutiginissaat ukkatarissavarput, Nordic Smart Governmentimillu suliaqarneq annertuumik ingerlateqqinneqassaaq. Siulittaasuuffeqarnitsinnissaaq piviusuusaartumik silappaarissutsip annertusarnissaa, sumiiffinni politikkikkut sulineq suleqatigiinnikkut ingerlasasoq illoqarfinnik attassiinarsinnaaneq aallaavigalugu suliarineqassapput.

Naggataatigullu assartuinerup, digitalinngortitsineq unammillersinnaanerullu mingutsitsinnginnnerunissaa suliarineqassaaq, aammalu siulittaasuunermi suliniummik aallartitsisoqassaaq Kalaallit Nunaanni imaanut sinerialimmi piujuaannartitsinissaq naleqarnerulersitsinissarlu aalisarnermik ukkatarinninnerusussaq aallartinneqassaaq. Inuiaqatigiit agguataarneqarneranni unammilligassat, illersorsinnaasumik isumalluutinik aqutsineq aammalu imartap isumannaatsumik sulliviusinnaanera immikkut ukkatarineqassallutik.

1. Kunngeqarfik Danmark Kalaallit Nunnat pineqartillugu Parisimi isumaqatigiissummut sumiiffinnut immikkut aalajangersagaqarpoq peqataannginnissamut.


Nunat Avannarliit inooqataanikkut atuilluarnermik ingerlatsisut

Nunap sumiiffiisa ungasissusaat siornatigutut pingaartigiunnaarnisigut Nunat Avannarliit ataatsimuussuseq unamminartoqalersisinnaavaa. Ungasissumut angalanissat ajornanngillat akikitsunnguullutillu, Nunat Avannarlerni inuusuttut amerlasuut tuluit oqaasii nunani avannarlerni oqaatsinit atorneqartunit ajornannginnerusumik atorsinnaalernikuuaat, internetillu atugaanera nunani avannarlerni inuusuttunut tamangajannut ilaalersimavoq. Ataatsimoortitsisussat tassaassapput ataatsimut naleqartitanut ilisimasaqarneq, suleqatigiinnerup iluaqutaalersinnera inuiaqatigiillu nalimmassarnikkut, tatigeqatigiinnermik, tamat oqartussaaqataanerannik, ataatsimoorfiusutut, tamanut siunissami periarfissiisut inuusuttunut nukittuut aamma eqqarsaatigalugit, siunissami unammilligassaasinnaasunut nutaanik eqqarsarsinnaanermut ataatsimuulersitsineq.

Tassani ilinniartitaaneq kultureqarnerlu periarfissaalluarput inunnik nunani avannarlerni suleqatigiinnissamut pituttuisuusussat, aammalu kinguaariinnik nutaanik imminnut ilisarisimallutillu ikinngutigiinnissaat. Tassani paarlaasseqatigiilluni suliniutit assigiinngitsut Nunani Avannarlerni Ministerit Siunnersuisoqatigiivisa iluini aammalu inuusuttunut suliniutit assigiinngitsut pingaaruteqarluinnassapput. Nunani avannarlerni meeqqat inuusuttullu oqariartuutaasa, nuttarsinnaanerat,inuusuttut suleqatigiinnerat aammalu tarnikkut peqqissuuneq, taamatullu Nunat Avannarliit oqaasiinut ilisimasaqarnissaat nunani avannarlerni suleqatigiinnissaannut pingaaruteqartussat nukittorsarnissaat pisariaqarpoq.

Nunat Avannarliit inooqataanikkut attalluarsinnaanermik ingerlatsisoq aamma tassaavoq kikkut tamarmik suleqatigiinnermik nuannaarutiginnittut – inuusuttunit utoqqarnut, periarfissaqarluartut periarfissakikkaluartulluunnit. Inuiaqatigiit eqqissisimasut tamallu oqartussaaqataanerannik pingaartitsisut, tassani innuttaasut tamarmik ineriartornissamut qulakkeerneqarsimasut toqqissisimasullu.

Siulittaasuutitaqarnitsinni nunani avannarlerni tamani attassisinnaanermik aallaavilimmik ineriartortitsineq ukkatarisassatta ilagissavaat, siunissamut ilikkagassanut piginnaasassanullu, Nunat Avannarliit ataatsimut sumiifinni LGBTI-qarfiusuni ataatsimut ilisimasaqarnissaat, peqqinnissaqarfinni siunissami unammillernarsinnaasunik aaqqiissuteqartarnissat, tassani Biejingimik FN-ip ingerlariaasissatut pilersaarutaa arnat pisinnaatitaaffiisa nunallu avannarliit politeeqarnikkut suleqatigiinnerata akuersissutigineqarneranit ukiunik 25-nngortorsiornerat malunnartinniarlugu ukkatarineqassapput.

Siulittaasuutitaqarnitsinni suliniummik ingerlatserusuppugut, tassani nunani avannarlerni arnat angutillu inuusuttut attassisinnaanikkut ataatsimoorfeqarnissaat ukkatarineqassaaq, inuiaqatigiit agguataarneqarnerat, kulturikkut suleqataanikkut tarnikkullu peqqissuuneq tassuuna anguniarneqassallutik. Tassani ilisimasanut piginnaasanullu nukittorsaanissaq ingerlanneqassaaq, taamaalilluni inuusuttunik sullissisut ilisimasaat annertusarneqassallutik, taamatullu atuarfiup iluani avataanilu inissaqartitsilissalluni, taamaalilluni atuilluarnikkut ataatsimoornerít pilersinnissaanut siuarsaaqataassallutik. Attanneqarsinnaasumik ataatsimoornerit akuutitsilluni ataatsimoornertut paasineqassaaq, taamaalilluni suliniutip 2023-mi naammassineqarneratigut ingerlaannarnissamut periarfissaqarnissaa anguniarneqarluni.

Suliniummut atatillugu ilinniartitsissutissat meeqqanut inuusuttunullu tulluussakkat ineriartortinnissaat angorusunneqarpoq, taamatullu inuusuttut tamat oqartussaaqataanerannut peqataanissaat inuusuttullu oqaloqatigiittarnissaannik, inuusuttut ataatsimut naapeqatigiinnerattut assingusumilluunnit aaqqissuussinikkut qulakkeerinninnissat anguniarneqarpoq, taamaalillutik tamat oqartussaaqataaneranni inooqataasutut kulturikkullu suliniaqataanermut peqataanissaata anguniarneqarnerat takorluugaavoq. Naggataatigullu suliniummi takorluugaavoq nunani avannarlerni inuusuttut tarnikkut peqqissuunerisa annertusarnissaat, tassani peqqinnissaqarfik inooqataanikkullu suliaqarfiit suleqatigiinnerisigut anguniarneqassaaq. Suliniut suliaqarfiit suleqatigiinnissaannik aallaaveqarpoq, tassani atuartitsineq, ilinniartitaaneq, inooqataanikkut, naligiisitaanikkut, kulturikkut peqqinnissaqarfitsigullu suleqatigiittoqassalluni.

